gu en en en en en en en en en en en en en en en tl tr en en en en en en en en en en en en en en en fr tr en en en en es en en en en en en en en en en fi en nl en en pt en gu gu en nl en en gu gu en gu gu gu gu gu gu gu gu fr gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu en en en en en fa en en en en en ru en en en en en en en en es en en en en ar en en en en en en
કથા-સપ્તાહ : મોહબ્બતેં (તેરે મેરે બીચ મેં - ૨)
1  |  2  |  3  |
૨૩ ડિસેમ્બરે રાબેતા મુજબ બોનસની વહેંચણી કરીને ઓમે સ્ટાફમાં સૌને પર્સનલી બધાઈ પાઠવી. આજથી ત્રણ જાન્યુઆરી સુધી ઑફિસ બંધ રહેવાની હતી. દિવાળી અને ક્રિસમસમાં ઓમ કોઈ અસાઇન્ટમેન્ટ રાખતો નહીં, ક્રિસમસ પાર્ટીની ઇવેન્ટનું પણ નહીં. ફૅમિલી સાથે નાતાલ રંગેચંગે ઊજવીને ઓમ-અનાહત ઈશુના નવા વરસની ઉજવણી માટે ચાર-છ દિવસના પ્રવાસે નીકળી જતા. આ વખતે ડિઝનીલૅન્ડનું બુકિંગ છે.
ખરેખર તો લૉસ ઍન્જલસમાં ભારે ઝાકમઝોળ વચ્ચે ભવ્યાતિભવ્ય ક્રિસમસ પાર્ટીઓ યોજાતી હોય છે. બધે તો ન પહોંચાય એટલે પિતાએ પાડેલી પ્રથાને અનુસરીને ઓમ બે-ચાર ઠેકાણે ઊડતી મુલાકાતો લઈને વેળાસર ઘરે પહોંચી જતો. આવી પાર્ટીમાં એકલા જવાનો સંકોચ નહીં એમ અનાહતને લઈને પણ જવાનું નહીં. અનાહત-ઓમ એકબીજાના કાર્યસ્થળે ઝાઝું જતા-આવતા નહીં. હવે સમજાય છે કે એ માત્ર પ્રોફેશનલ ડિસિઝન નહોતું. કોઈને વહેમાવાનો મોકો જ શું કામ આપવો?
‘આ વખતની પાર્ટીમાં રાજકુમારસાહેબને ત્યાં જવાનું યાદ રાખવું પડશે - બહુ આગ્રહ કર્યો છે તેમણે.’ છેવટે નીકળતાં પહેલાં કામકાજનો હિસાબ દેવા કૅબિનમાં આવેલી લજ્જાને ઓમે કહ્યું.
રાજકુમાર જાડેજા નામના જ નહીં, વાસ્તવમાં સૌરાષ્ટ્રના એકાદ રજવાડાના પ્રિન્સ હતા; પણ અસલી વૈભવ તો તેમણે એસ્ટેટની લે-વેચમાં અહીં જમાવ્યો હતો. પાંત્રીસેક વરસના રાજકુમાર અમેરિકન લોહી નૅન્સીને પરણ્યા છે. કાનાફૂસી તો એવી પણ થાય છે કે ચારિhયના ઢીલા રાજકુમારને પરવશ કરીને મેઇડ નૅન્સી આજે તેમના પૅલેસ સાથે અબજોની સંપત્તિની રાણી બની બેઠી છે!
આના સચ-જૂઠ સાથે ઓમની કંપનીને શું નિસબત. પાંચેક વરસ અગાઉ પોતાનું વેડિંગ-પ્લાનિંગ રાજકુમારે ઓમને સોંપ્યું ત્યારે લજ્જા તો હજી ભણતી હતી, પણ એ એક સક્સેસફુલ ઇવેન્ટ પછી રાજકુમારના બધા પ્રસંગોની ઉજવણીનો કૉન્ટ્રૅક્ટ ગ્લોબલને જ મળતો રહ્યો છે એટલે પછીથી દંપતીને મળવાનું પણ બન્યું છે, તેમના પૅલેસનો વૈભવ પણ નિહાળ્યો છે... લજ્જા એટલું તો પામી ગયેલી કે પ્રિન્સ ભલે રાજકુમાર હોય, તેમની દોરી નૅન્સીના હાથમાં છે! ક્યારેક થતું કે પોતાને કામ અંતર્ગત જે-જે મહાનુભાવો સાથે પનારો પડે છે તેમના પર અલાયદું પુસ્તક લખી શકાય એમ છે!
‘ડોન્ટ વરી સર... પછીની ડિઝનીલૅન્ડની સફરમાં બધો થાક ઊતરી જશે...’ લજ્જાથી મલકી જવાયું.
તેના સ્મિતમાં મને રહસ્ય કેમ લાગ્યું? ઓમ સંકોચાયો. ઑર્લેન્ડોની ટૂર લજ્જાથી છૂપી ન જ હોય, પણ તેણે આમ મલકવાનું કારણ?
એામ પૂછવાની હિંમત કરે એ પહેલાં જોકે લજ્જા કૅબિનમાંથી સરકી ગઈ હતી!
અને નાતાલની રમણીય સાંજ આવી પહોંચી. રાજકુમારની આલીશાન વિલા પાર્ટીની રોનકથી ઝગમગી ઊઠી છે, ત્યારે નાનકડા અપાર્ટમેન્ટમાં...
આ...હ! માર્ગરેટ શરીરસુખની તૃપ્તિમાં આંખો મીંચી ગઈ. તેના પર છવાયેલો જુવાન સાચે જ ટેરિફિક હતો. મર્દાનગી કોને કહેવાય એ તો મને આકારના સંસર્ગે સમજાયું! ન્યુ યરના ગ્રૅન્ડ સેલિબ્રેશન માટે આકુ મને ઑર્લેન્ડો લઈ જવાનો છે, ડિઝનીલૅન્ડ નિહાળવા કરતાં લક્ઝુરિયસ હોટેલના સ્ટેનો મહિમા વધુ ૨હેવાનો મારા માટે!
ના, મૅગી બજારુ બાઈ નહોતી. પણ એમ તો લૉસ ઍન્જલસ જેવા શહેરમાં અનાથ, ગરીબથી સર્વાઇવ થવું પણ ક્યાં સહેલું છે! અકાઉન્ટ ફર્મમાં ફુલટાઇમ જૉબ ઉપરાંત રેસ્ટોરાંની બાર કાઉન્ટર-ગર્લ તરીકેની પાર્ટટાઇમ નોકરીથી બે છેડા માંડ ભેગા થતા.
નાનપણથી જવાની સુધીની સફરમાં મૅગીને એક ચીજથી બેહદ નફરત હતી : ગરીબી અને એક જ ચીજ સાથે મહોબત હતી - અમીરી. પણ પેતે કંઈ મનરો નથી કે આખું જગ ઘેલું થાય... ઍવરેજ લુકવાળીનું નસીબ પણ ઍવરેજ જ હોવાનું!
છતાં રેસ્ટોરાંમાં બારગર્લ તરીકે પાર્ટટાઇમ જૉબ શરૂ કરી ત્યારે વળી લાલસા બંધાણી : નશામાં તો હું કોઈને પણ રૂપના અંબાર જેવી લાગું એમ છું... અહીં આવતો કોઈ અમીરજાદો સાચે જ લટ્ટુ થઈ જાય તો કેવું!
આ આશામાં તેણે પુરુષ માલદાર જણાય તો શૈયાસુખથી રીઝવવા માંડ્યો. એથી જોકે આવક જ વધી, મૂળ હેતુ પાર ન પડ્યો. નશો ઊતરતાં પુરુષ ટીપ દઈને રવાના થતો અને સાચું પૂછો તો મૅગીને પણ દરેકની અમીરાત ઓછી લાગતી. ત્યાં ત્રણેક મહિના અગાઉ આકાર ભટકાણો. રેસ્ટોરાંના રસ્તેથી બેડ સુધી પહોંચેલા સંબંધમાં પહેલી વાર મૅગીને કશુંક કસવાળું જણાયું.
ના, આકાર શ્રીમંત નહોતો. કમસે કમ મૅગી ઝંખતી એટલો તો નહીં જ. તેનો આ અપાર્ટમેન્ટ મૅગીના ઘરથી થોડો મોટો હતો. માત્ર કમાવાની ચિંતા નહીં ને ખર્ચની પરવા નહીં કરવા જેટલી જ તેની જાહોજલાલી મૅગીને શાની પરવડે. મૅગીનો આકારમાં રસ ટકી રહ્યો હોય તો ફક્ત એ સ્વાર્થે કે આકાર રજવાડી ખાનદાનનો વંશજ હતો. શહેરના શ્રીમંતોમાં મોખરાનું સ્થાન ભોગવતા રાજકુમાર જાડેજાનો સાવકો ભાઈ હોવાનું લેબલ આકુ તરફ ખેંચાવા પૂરતું હતું...
સાવકા મોટા ભાઈ રાજકુમાર પ્રત્યેની આકારની નફરત તેને જાણનારાથી છૂપી ન રહેતી. પહેલાં તો મૅગીથી મનાયું નહોતું. દારૂના નશામાં આકાર બહેકી ગયો છે એમ માનેલું, પણ ખરેખર તો ભીતરથી તે સળગી રહ્યો હતો એની જાણ ધીરે-ધીરે થઈ.
‘રાજકુમાર છ વરસનો હતો ત્યારે તેનાં માતા મહારાણી નર્મિળાદેવીએ પિછોડી તાણી. શરૂમાં તો મહારાજ વિભૂષણ અડગ રહ્યા કે મારે ફરી પરણવું નથી... પણ નબળી કોઈ ક્ષણે કુંવરની સારસંભાળમાં રહેતી મારી મા રુક્ષ્મણી જોડે દેહસંબંધ બાંધી બેઠા. એક તો રાજાનો પ્રભાવ ને એમાં સ્ત્રીહૈયાને ભોળવતા મીઠા બોલ... મા સરળપણે તેમને તાબે થઈ.’
માની વ્યથાની વાત કહેતાં આકુનો ડૂમો ભરાઈ આવતો, ‘મહારાજના ઊભરા શમાવવામાં માને ગર્ભ રહ્યો ત્યારે તેમણે લગ્નની તૈયારી બતાવી, પણ ખરેખર તો દાસીને મહારાજે મહારાણી બનાવવી નહોતી. એટલે માથી છૂટવાની સલાહ મૃત પત્નીના ભાઈ પાસે માગી તો અમેરિકાસ્થિત સાળાસાહેબે બનેવી-ભાણેજને જ અહીં તેડાવી લીધા! માને સુખદ ભાવિના અંધારામાં રાખીને મહારાજ દીકરા જોડે અમેરિકા શિફ્ટ થઈ ગયા!’ આકુની કડવાશ ઘૂંટાતી.
રુક્ષ્મણીએ ધાર્યું હોત તો ગર્ભપાત કરાવી શકત.... પણ તેણે તો રાજાની વાસનાને મહોબત માની હતી. પ્રેમની નિશાની જેવા પુષ્પને તેણે જતનથી ઉછેર્યું. ત્યાં સુધી કે આકારના પિતા બાબતની પૃચ્છા તેના કુમળા માનસને ડંખે નહીં એ માટે જુદા જ ગામે વિધવાવેશે રહી. છેવટની લાંબી માંદગીના ઓથારમાં તેણે ૧૭ના થયેલા આકુને ભેદ ન કહ્યો હોત તો કદાચ તેને ક્યારેય જાણ ન થાત કે પોતે રાજવીનું ખૂન છે!
માએ ભલે ચાહનાવશ પિતાનો અપરાધ માફ કર્યો, આકાર તેમને ક્ષમા કરી શકવાનો નહોતો. માનાં થોડાંઘણાં ઘરેણાં, ઝૂંપડા જેવું ઘર બધું વેચી-સાટી તેણે એજન્ટને સાધીને અમેરિકા પહોંચવાનો તોડ પાર પાડ્યો... આઠ વરસ અગાઉની આ વાત.
‘અનફૉચ્યુર્નેટ્લી, હું લૉસ ઍન્જલસ આવ્યો ત્યારે મહારાજાસાહેબ ફેફસાંની ગંભીર બીમારીને કારણે પથારીવશ હતા. અર્ધબેહોશ પેશન્ટ સમક્ષ પુત્ર તરીકે પ્રગટ થવાના કે બદલો લેવાના સંજોગ રહ્યા નહીં. છતાં તેમના મૅન્શનમાં સર્વન્ટ તરીકે રહીને મેં એટલું કર્યું કે તેમના વાળનો ટુકડો લઈને અમારા DNAની ટેસ્ટ કરાવી લીધી.’
અરે વાહ! મૅગીની કીકી ચમકી ઊઠેલી. આકારના ઘરે, શહેરની પ્રતિષ્ઠિત લૅબોરેટરીનો રિપોર્ટ જોઈને તેના દાવામાં વિશ્વાસ બેઠો. આકુ જાડેજાની અડધી મિલકતનો વારસદાર હતો એ તો ચોક્કસ.
‘પણ કમબખ્ત રાજકુમાર.’ આકારની દાઝ ઊછળતી.
પિતાના દેહાંતના મહિના બાદ આકાર હૉસ્પિટલના પ્રમાણપત્ર સાથે રાજકુમારને મળ્યો. નોકરની સાવકા ભાઈ તરીકેની ઓળખે રાજકુમાર હચમચી ઊઠ્યો. પિતાનાં લફરાંની તેને જાણ હતી, વધુમાં DNA રિપોર્ટ અલ્ટિમેટ પુરાવા જેવો હતો. આકારની સાવધાની બેશક કાબિલે તારીફ હતી, પણ રાજકુમારને ખટકી : મારે શું કામ બાપના પાપને ખાતર ખુવાર થવું જોઈએ? પોતાનાથી આઠ વરસ નાના આકાર સાથે લડવાને બદલે, તેને પડકારવાને બદલે તે મુત્સદ્દી જેવી ચાલ ચાલ્યો : લુક, મિલકતના ભાગલા એમ તરત નહીં થાય, મારે વકીલની સલાહ લેવી પડે. અહીંની સોસાયટીમાં ડૅડની ઇમેજ ન ખરડાય એનું પણ આપણે ધ્યાન રાખવું જોઈશે... યુ કીપ સમ મની, હૅવ ગુડ શેલ્ટર, એન્જૉય લાઇફ. ત્યાં સુધી હું મિલકતની સરખી વહેંચણીમાં કાયદાકીય અડચણ ન આવે એની વ્યવસ્થા કરી લઉં...
રાજકુમારની સલૂકાઈથી આકાર ભોળવાયો. તે સામેથી હક દેવા તૈયાર છે ત્યારે શંકા શું કામ સેવવી?
‘મેં આ ઘર લીધું. બિન્દાસ વાપરી શકું એટલા રૂપિયા (ડૉલર્સ) મારા અકાઉન્ટમાં નિયમિત જમા થઈ જતા... એથી પણ ભરોસો રહ્યો. જોકે પછી રાજકુમાર મને મળતો નહીં. ક્યારેક મીટિંગમાં વ્યસ્ત હોય, કદી બહારગામ હોય... તેનાં બહાનાં હું સ્વીકારતો ગયો ને મફતની લક્ષ્મીથી આનંદ-પ્રમાદમાં ગળાડૂબ બનતો ગયો.’
મૅગી ધીરજથી સાંભળતી રહેતી.
‘રાજકુમારની એ લાંબી ચાલ હતી. પ્રમાદની મને આદત થઈ ચૂકેલી. નશાની તલબ, હુસ્નનો સંગ માણવાના ઐયાશી શોખ રગોમાં વહેતા લોહી જેવા થઈ ગયેલા - અનિવાર્ય. હક માટે કોર્ટનો આશરો લઈને રાજકુમારની સામે પડું તો સાલિયાણું બંધ થાય. નૅચરલી, કોર્ટના ચુકાદામાં જે વરસ-બે વરસનો સમય લાગે એ કેમ કાઢવો!’
દુશ્મનને લાચાર કરવાની કેટલી સરળ તરકીબ રમ્યા હિઝ હાઇનેસ રાજકુમારજી.
‘એમાં મૅડમ નૅન્સીનો પ્રવેશ થયો.’
આકારને નૅન્સીનો સીધો પરિચય નહોતો. રાજકુમારના મૅન્શનની હેડ મેઇડ તરીકે નૅન્સી જોડાઈ એ પહેલાં પોતે મહેલ છોડીને અહીં રહેવા આવી ચૂકેલો.
બીજી બાજુ રૂપવતી નૅન્સીએ થોડાક મહિનામાં પોતાનું સ્થાન જમાવી દીધું. રાજકુમાર સ્ત્રીસંગનો શોખીન હતો. નૅન્સીનું સૌંદર્ય તેના મોંમાં પાણી લાવતું; પણ યૌવનનો રસથાળ થોડાઘણા રૂપિયા, થોડીસી સહૂલિયતમાં નૅન્સીએ વલોટવો નહોતો... પોતાના ટ્રમ્પ કાર્ડથી જ્ઞાત નૅન્સી પુરુષની પ્યાસને ચરમસીમાએ લઈ જઈને એવું વરસી કે સઘળી મુત્સદ્દીગીરી ભૂલીને રાજકુમાર તેના કાયલ થઈ ગયા! નૅન્સી કુશળ તો હતી જ, મિસિસ રાજકુમારનું લેબલ લાગ્યા પછી તેણે પર્સનાલિટીમાં ધાર આણવા કોચિંગની મદદ લીધી. આજે તેની ઍટિટ્યુડના હૉલીવુડમાં દાખલા અપાય છે! પોતાની શખ્સિયતથી તેણે રાજકુમારને ઢાંકી દીધો છે એમ કહીએ તો ખોટું નહીં.
‘બધો વહેવાર તેના હાથમાં છે ને બદમાશ બાઈ મને માસિક ખર્ચ દેવામાં પણ આડાઈ કરે છે....’
પતિની રહસ્યમંત્રી જેવી નૅન્સી પોતાના સાવકા દિયરની કથાથી અજાણ નહોતી. મિલકતમાં ભાગીદાર તો તેને પણ ખપતો નહોતો, એમ આકારની પહોંચની ખાતરી કરવાના ઇરાદે તે હપ્તો ખોરવતી ગઈ. બૅન્કમાં ડૉલર્સ ન આવતાં આકારે ફોન કરવાનો, રૂબરૂ પહોંચી ભીખ માગતો હોય એમ કરગરવાનું : રાજકુમાર-નૅન્સીને એનો લુત્ફ હશે, નહીંતર કશું ઘાતકી પગલું લેતાં તેમને શું રોકતું હતું?
એમ તો આના પ્રત્યાઘાતરૂપે ભીતર નફરત પેસવા સિવાય આકારથીયે ક્યાં કશું થઈ શક્યું છે?
મૅગીને પ્રશ્ન ચૂભ્યો. જાતને ટપારી : હજી તો અમારા મેળને ત્રણ મહિના થયા. મારે ધીરજ ધરવી ઘટે, બલ્કે આકુ પર કબજો જમાવી દીધો હોય તો હાલ જેમ નૅન્સીના હાથમાં હાઇનેસની દોર છે એમ આકુ પર મારો સવાર઼્ગ સંપૂર્ણ કાબૂ રહે!
બહુ જતનથી મૅગીએ આંખોમાં આ સમણાને સજાવ્યું હતું. ઊડતા પંખી જેવા આકારને પાંખમાં લેવા જેટલી કુશળતા તે દાખવી ચૂકી હતી. ‘હું તમારી સાથે છું આકુ, બેડમાં પણ અને વેરમાં પણ! લવ યુ.’
તેના શબ્દો આકુને પાનો ચડાવતા.
છતાં તે હજી સુધી સાવકા ભાઈ વિરુદ્ધ કોર્ટે ચડવા રાજી નથી થયો એ પણ હકીકત છે... જે માણસ પોતાનો હક લેવામાં મુદત નાખે તેને વેરનું મૂલ્ય કેટલું! આકુ ભલે ભ્રમમાં હોય, હું તો જાણું છું કે મારી પ્રીત આભાસી છે. આકુની પાછળ હું તો મારી જવાની નથી વેડફી રહીને?
સહેજ નિરાશ થતી માર્ગરેટ અસાવધતામાં ચીસ નાખી ગઈ. આકારના પૌરુષે આજે નવી જ ધરતી સર કરી હતી... પરમ સંતોષથી તેને ભીંસી દેતી મૅગી બીજું બધું વીસરી ગઈ!
Subscribe via email (Registered users only)
Write the displayed characters
Please enable JavaScript to post a new comment
You need an iframes capable browser to view this content.
Copyright © 2012 Mid-day Infomedia Ltd. All Rights Reserved.